பாலியல் சமநிலை: ஒற்றைக் குழந்தைத் திட்டத்தால் சீனா எதிர்கொள்கிற சிக்கல்களில் முதன்மையானது பாலியல் சமநிலை பிறழ்ந்திருப்பதாகும். தற்போது சீனாவில் சராசரியாக 100 பெண் குழந்தைகளுக்கு, 120 ஆண் குழந்தைகள் பிறக்கின்றன. 100 பெண் குழந்தைகளுக்கு, 103 முதல் 106 ஆண் குழந்தைகள் என்பது பொதுவாக ஏற்றுக்கொள்ளக்கூடிய விகிதம் என்பது ஐ.நா.வின் மதிப்பீடு. உலகச் சராசரி - 100:106. இந்தியாவைப் போலவே சீனாவிலும் ஆண் வாரிசு குடும்பத்தின் தொடர்ச்சியாகப் பார்க்கப்படுகிறது. ஆண் குழந்தைகள் மீதான பாரம்பரிய விருப்பத்தை ஒற்றைக் குழந்தைத் திட்டம் மேலும் அதிகரித்திருக்கிறது. ஹாங்காங் பத்திரிகையாளர் சைமன் பாரி சொல்கிறார்: "ஆறேழு மாதக் கர்ப்பமாக இருந்தாலும் கருச்சிதைவிற்கு முன் கேள்வி கேட்கப்படுவதில்லை; மேலும் கருச்சிதைவுகள் அனைத்தும் இலவசம் என்பதால் பெண் கருக்கள் தொடர்ந்து கலைக்கப்படுகின்றன.''